Mikaa 2
Riɛk nɛɛni tin miɛtkɛ ga̱y
1
Riɛk akɛ nɛy ti ca̱pkɛ tin jiäk, kä la̱tkɛ ti jiäk rɛy kölikiɛn!
Kä niɛ mɔ ci ɣɔw baakɔ,
la kɛn kɛ cua̱ lät,
kɛ ɣöö luäŋ kɛn ɛ kɛ lätni.
2
Kä mɔ cikɛ kak bɛc ɔ,
naŋ kɛn kɛ,
kä mi kɛ duel, naŋ kɛn kɛ.
Kä la kɛn raan a mac kɛ dhɔrɛ,
kä mackɛ raan kɛ kakdɛ.
3
Kɛ kui̱c ɛmɔ, cu Kuoth Nhial wee,
“Ɣän bä thok duëël ɛmɛ ca̱p
mi jiäk,
mi /cia ŋua̱kkun bi luäŋ
kɛ luɔ̱ny thi̱n.
Kä /cia rɔ̱ bi nyɔk kɛ ja̱l liakä,
kɛ ɣöö ba cäŋ jiäkni.
4
Ɛn cäŋ ɛmɔ bikɛ yɛ lɛŋ,
kä bikɛ yɛ par kɛ wiee
mi bɛc bɛc,
wä kɛ i̱, ‘Cakɔ da̱k ɛ puc,
cɛ munda ka̱m naath.
Cɛ jɛ ka̱n kä kɔ!
Kä cɛ jɛ dääk kä ji̱ tɛ̈ra.’ ”
5
Kä kɛ kui̱c ɛmɔ /bi thil gua̱a̱th
rɛy dolä nɛɛni Kuɔth Nhial
mi wa mun da̱a̱k kɛ yor gaakni.
6
Kä cu naath ɣä jiök i̱,
“/Cu nɛy lät ruac.
/Cu ruac kɛ kui̱ ti̱ti̱ diaal.
/Ci pöc bi ben kä kɔ.”
7
Kä ba nɛmɛ lat, lö thok
duëël Je-kɔb?
A ci yiëë Kuɔth Nhial
ku ŋɔ̱a̱ŋ?
A cɛ ti̱ti̱ bi ku la̱t,
in cuŋ dupkɛ?
Kä /ci ruacdä ku gɔaa kɛ ram.
8
Kä kɛ kɔr kä mi tɔt,
cu yɛn nɛɛkä mak
ce̱tkɛ ji̱ tɛ̈r.
Kä cuarɛ bieyni ka̱n,
kä nɛy ti ji̱ malä,
kä nɛy ti jäl a thil ko̱r
mi carkɛ.
9
Kä tuk yɛn män nɛɛnikä duëlikiɛn
tin nhɔkɛ kɛn kɛ.
Kä cia gaatkiɛn tin tɛ̈thkɛ
lɔcdä naŋ kä kɛ.
10
Jiɛc rɔ kä wërkɛ,
kɛ ɣöö ɛn gua̱th ɛmɛ
thilɛ jɛ ka̱n,
kɛ ɣöö cɛ jiääk,
kä ci da̱kdɛ di̱t.
11
Kä mi ci gua̱n kacä kɛnɛ ram
kaaŋ naath ben,
kä ba yɛ jiök i̱,
“Ɣän bä ruac kɛ ɣöö bi tekɛ
kɔaŋ mi di̱i̱t,”
jɛn ba gök nɛɛni ti̱ti̱!
12
Kä ɣän ɛ puc bä yɛ ruɔ̱ɔ̱l
yɛn diaal lö ji̱ I-thɛ-rɛl,
ɛ puc ɣän bä duɔth
ji̱ I-thɛ-rɛl ma̱a̱t.
Ɣän bäkɛ ruɔl guäth kɛl ce̱tkɛ
rɔɔm rɛy luaak,
ce̱tnikɛ det rɛy tɔ̱ɔ̱rä,
kä bi mun thia̱a̱ŋ kɛ nɛy
ti ŋuan.
13
Kä bi ram in lepkɛ duɔ̱ɔ̱p
kɛ cu bo̱th.
Kä bikɛ lɛny raar kɛ jɛ,
kä bikɛ cu wä.
Kä bi kuääriɛn wä nhiamdiɛn,
kä bi Kuoth Nhial kɛ cu böth.
